*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 12ης Ιουνίου 1985

για την τροποποίηση της οδηγίας 64/432/ΕΟΚ όσον αφορά ορισμένες διατάξεις σχετικά με την κλασική πανώλη των χοίρων και την αφρικανική πανώλη των χοίρων

(85/320/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η οδηγία 64/432/ΕΟΚ (4), όπως τροποποιήθηκε τελευταία από την οδηγία 84/644/ΕΟΚ (5), προβλέπει τους όρους υγιεινής που πρέπει να πληρούν τα ζωντανά βοοειδή και οι χοίροι που προορίζονται για ενδοκοινοτικές συναλλαγές·

ότι, λαμβανομένης υπόψη της εξέλιξης της κλασικής πανώλης των χοίρων σε ορισμένα τμήματα του εδάφους της Κοινότητας, πρέπει να ενισχυθούν τα μέτρα σχετικά με τις συναλλαγές και να διευκρινισθούν οι περιστάσεις υπό τις οποίες πρέπει να μεταβληθεί το καθεστώς των περιοχών που έχουν αναγνωρισθεί επίσημα ότι δεν έχουν προσβληθεί από πανώλη των χοίρων, εάν εκδηλωθεί η ασθένεια·

ότι η αφρικανική πανώλη των χοίρων, μολονότι σπανίως εκδηλώνεται σε ορισμένα τμήματα του εδάφους της Κοινότητας, αποτελεί κίνδυνο μόλυνσης των χοίρων των κρατών μελών· ότι, συνεπώς, πρέπει να θεσπιστούν κανόνες σύμφωνα με τους οποίους πρέπει να εφαρμόζονται προστατευτικά μέτρα στις ενδοκοινοτικές συναλλαγές ζωντανών χοίρων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 64/432/ΕΟΚ τροποποιείται ως εξής:

1. στο άρθρο 3 παράγραφος 2 στοιχείο β) ii), το τμήμα της φράσης «μια ζώνη προστασίας ακτίνας 2 χιλιομετρων δημιουργείται γύρω από των εκμετάλλευση για διάστημα 15 ημερών» αντικαθίσταται από το τμήμα φράσης «μια ζώνη προστασίας ακτίνας 3 χιλιομέτρων δημιουργείται γύρω από την εκμετάλλευση κατά τη διάρκεια 30 ημερών, εάν πρόκειται για πανώλη των χοίρων, ή 2 χιλιομέτρων για 15 ημέρες, εάν πρόκειται για άλλες ασθένειες»,

2. στο άρθρο 4β παράγραφος 1, το κείμενο του στοιχείου γ) αντικαθίσταται από το ακόλουθο κείμενο:

«γ) ή ενός τμήματος του εδάφους που αποτελείται από μία ή περισσότερες γειτονικές περιοχές, το οποίο, όσον αφορά τις ενδοκοινοτικές συναλλαγές, αναγνωρίζεται επίσημα με ομοφωνία από το Συμβούλιο, μετά από πρόταση της Επιτροπής και μέσα σε προθεσμία τριών μηνών από την υποβολή της πρότασης, ότι δεν έχει προσβληθεί από πανώλη των χοίρων.

Με την επιφύλαξη ενδεχόμενης προσφυγής στο άρθρο 9, μόλις παρουσιαστεί κρούσμα πανώλης των χοίρων, αυτή η αναγνώριση αναστέλλεται από το ενδιαφερόμενο κράτος μέλος, το οποίο ενημερώνει αμέσως σχετικά την Επιτροπή και τα άλλα κράτη μέλη. Το ενδιαφερόμενο κράτος μέλος αίρει την αναστολή αυτή είτε 30 ημέρες μετά την εξάλειψη της τελευταίας εστίας της ασθένειας εφόσον δεν έχει πραγματοποιηθεί κανένας εμβολιασμός, είτε 30 ημέρες μετά την εξάλειψη της τελευταίας εστίας της ασθένειας και τη θανάτωση των εμβολιασθέντων χοίρων εφόσον έχει πραγματοποιηθεί εμβολιασμός. Πληροφορεί την Επιτροπή και τα άλλα κράτη μέλη σχετικά με την άρση της αναστολής. Εάν η περίοδος μεταξύ της ημερομηνίας της επίσημης διαπίστωσης της πρώτης εστίας και της ημερομηνίας διαπίστωσης της τελευταίας εστίας φθάσει τους δύο μήνες, το ενδιαφερόμενο κράτος μέλος ενημερώνει αμέσως την Επιτροπή. Στην περίπτωση αυτή η ανάκληση της αναγνώρισης μπορεί να αποφασιστεί σύμφωνα με τη διαδικασία που προβλέπεται στο άρθρο 13.

στην περίπτωση ανάκλησης της αναγνώρισης, μπορεί να χορηγηθεί νέα αναγνώριση, σύμφωνα με την ίδια διαδικασία, στο σχετικό τμήμα εδάφους, μόνο:

- τουλάχιστον τρεις μήνες μετά την εξάλειψη της τελευταίας εστίας της ασθένειας, εφόσον δεν έχει γίνει εμβολιασμός,

- τουλάχιστον έξι μήνες μετά την εξάλειψη της τελευταίας εστίας της ασθένειας και μετά τη θανάτωση των εμβολιασθέντων χοίρων, εφόσον έχει γίνει εμβολιασμός»,

3. στο άρθρο 4β, προστίθεται η ακόλουθη παράγραφος:

«3. Το παρόν άρθρο εφαρμόζεται μέχρι τις 31 Δεκεμβρίου 1987.

Το αργότερο μέχρι την 1η Ιουλίου 1987, η Επιτροπή υποβάλει στο Συμβούλιο έκθεση για την εξέλιξη της κατάστασης, ιδίως, όσον αφορά τις συναλλαγές, μαζί με κατάλληλες προτάσεις για την πανώλη των χοίρων.

Το Συμβούλιο αποφασίζει για τις προτάσεις αυτές το αργότερο μέχρι τις 31 Δεκεμβρίου 1987.»,

4. στο άρθρο 9 παράγραφος 1, προστίθεται το ακόλουθο εδάφιο:

«Πάντως, όταν πρόκειται για αφρικανική πανώλη των χοίρων, εφαρμόζεται το άρθρο 9α.»,

5. πρεμβάλλεται το ακόλουθο άρθρο:

«Άρθρο 9α

1. Το κράτος μέλος στο έδαφος του οποίου εκδηλώθηκε αφρικανική πανώλη των χοίρων πριν από λιγότερο από δώδεκα μήνες, δεν αποστέλλει ζωντανούς χοίρους στο έδαφος των άλλων κρατών μελών.

Μπορεί να αποφασισθεί, σύμφωνα με τη διαδικασία που προβλέπεται στο άρθρο 12, ότι οι διατάξεις που προβλέπονται στο πρώτο εδάφιο δεν εφαρμόζονται σε ένα ή περισσότερα τμήματα του εδάφους του ενδιαφερόμενου κράτους μέλους. Αυτή η παρέκκλιση δεν αποκλείει την προσφυγή στο άρθρο 9 σε περίπτωση επανεμφάνισης μιας ή περισσοτέρων περιπτώσεων αφρικανικής πανώλης στο τμήμα ή στα τμήματα του εδάφους που αναφέρονται ανωτέρω.

2. Όταν η αφρικανική πανώλη των χοίρων εμφανίζεται στο έδαφος ενός κράτους μέλους όπου δεν έχει εκδηλωθεί η πανώλη για διάστημα τουλάχιστον 12 μηνών, μπορεί να αποφασιστεί, σύμφωνα με τη διαδικασία που προβλέπεται στο άρθρο 13, ότι οι διατάξεις που προβλέπονται στην παράγραφο 1 εφαρμόζονται μόνο σε ένα τμήμα του εν λόγω εδάφους. Εν αναμονή της απόφασης αυτής και με την επιφύλαξη του άρθρου 9, το ενδιαφερόμενο κράτος μέλος φροντίζει να απαγορευθεί αμέσως η αποστολή προς τα άλλα κράτη μέλη ζωντανών χοίρων που προέρχονται από το τμήμα του εδάφους στο οποίο διαπιστώθηκε η επιζωοτία. Για τον καθορισμό αυτού του τμήματος του εδάφους λαμβάνονται υπόψη τα κριτήρια που προβλέπονται στο άρθρο 9β παράγραφος 2.

Η εκδήλωση μιας ή περισσοτέρων περιπτώσεων αφρικανικής πανώλης των χοίρων σε τμήμα του εδάφους ενός κράτους μέλους που δεν συνδέεται γεωγραφικά με το κύριο μέρος του εδάφους αυτού του κράτους μέλους δεν εμποδίζει την εφαρμογή του πρώτου εδαφίου.

Οι προϋποθέσεις που απαιτούνται για την εφαρμογή του πρώτου εδαφίου θεωρούνται ότι πληρούνται, εφόσον πληρούνται οι ακόλουθες προϋποθέσεις:

i) η ή οι εστίες που διαπιστώθηκαν κατά την εμφάνιση της αφρικανικής πανώλης των χοίρων που αναφέρεται στο πρώτο εδάφιο εξαλείφθηκαν στο συντομότερο δυνατό διάστημα,

ii) η νέα εστία, για την οποία λαμβάνεται νέα απόφαση που προβλέπεται στο πρώτο εδάφιο, δεν συνδέεται επιδημιολογικά με την(τις) εστία(ες) που αναφέρεται(ονται) στο σημείο i).

3. Η κατάργηση των μέτρων που έχουν ληφθεί κατ'εφαρμογή της παραγράφου 2 αποφασίζεται σύμφωνα με διαδικασία που προβλέπεται στο άρθρο 13.»,

6. παρεμβάλλεται το ακόλουθο άρθρο:

«Άρθρο 9β

1. Κατά τον καθορισμό των τμημάτων του εδάφους που προβλέπεται στο άρθρο 9α παράγραφος 1, λαμβάνονται ιδίως υπόψη:

- οι μέθοδοι ελέγχου και εξάλειψης της αφρικανικής πανώλης των χοίρων,

- η απουσία ασθένειας, επί τουλάχιστον δώδεκα μήνες, που έχει διαπιστωθεί με όλα τα μέσα ανίχνευσης συμπεριλαμβανομένων και των οροδιαγνωστικών ελέγχων, Π η έκταση των εν λόγω τμημάτων και τα διοικητικά και γεωγραφικά τους όρια,

- τα προστατευτικά μέτρα που εφαρμόζονται για να αποφευχθεί η μόλυνση ή η εκ νέου μόλυνση των χοίρων,

- τα μέτρα ελέγχου των μετακινήσεων των χοίρων.

2. Κατά τον καθορισμό των τμημάτων εδάφους που προβλέπεται στο άρθρο 9α παράγραφος 2, λαμβάνονται ιδίως υπόψη:

- οι μέθοδοι καταπολέμησης της ασθένειας, και ιδίως η θανάτωση των χοίρων των εκμεταλλεύσεων που έχουν προσβληθεί, μολυνθεί ή υπάρχει υποψία ότι έχουν μολυνθεί,

- η έκταση των τμημάτων του εδάφους και τα διοικητικά και γεωγραφικά τους όρια,

- οι επιπτώσεις της ασθένειας και η τάση εξάπλωσής της,

- τα μέτρα που έχουν ληφθεί για να αποφευχθεί κάθε κίνδυνος εξάπλωσης της ασθένειας,

- τα μέτρα που έχουν ληφθεί για τον περιορισμό και τον έλεγχο των μετακινήσεων των χοίρων στο σχετικό τμήμα του εδάφους και έξω από αυτό.».

Άρθρο 2

Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με των παρούσα οδηγία το αργότερο μέχρι την 1η Ιανουαρίου 1986.

Πληροφορούν αμέσως σχετικά την Επιτροπή.

Άρθρο 3

Η παρούσα οδηγία απευθύνεται στα κράτη μέλη.

Λουξεμβούργο, 12 Ιουνίου 1985.

Για το Συμβούλιο

Ο Πρόεδρος

C. DEGAN

(1) ΕΕ αριθ. C 272 της 12. 10. 1984, σ. 6.

(2) ΕΕ αριθ. C 12 της 14. 1. 1985, σ. 127.

(3) ΕΕ αριθ. C 44 της 15. 2. 1985, σ. 4.

(4) ΕΕ αριθ. 121 της 29. 7. 1964, σ. 1977/64.

(5) ΕΕ αριθ. L 339 της 27. 12. 1984, σ. 30.